A Bizottság 1801/2003/EK rendelete

(2003. október 14.)

egy bizonyos mikroorganizmus takarmányokban való új alkalmazásának ideiglenes engedélyezéséről

(EGT vonatkozású szöveg))

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2003/7/EK bizottsági irányelvvel [1] módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2], és különösen annak 3. cikkére és 9e. cikkének (1) bekezdésére,

mivel:

(1) A 70/524/EGK irányelv előírja, hogy a Közösség engedélyével nem rendelkező adalékanyag nem hozható forgalomba.

(2) A 70/524/EGK irányelv C. mellékletének II. részében említett adalékanyagok esetében, beleértve a mikroorganizmusokat is, egy takarmány-adalékanyag új alkalmazására vonatkozóan ideiglenes engedély adható, amennyiben az irányelvben meghatározott feltételek teljesülnek, valamint amennyiben figylembe véve a rendelkezésre álló eredményeket ésszerűen feltételezhető, hogy takarmányozás céljaira alkalmazva az adalékanyag kifejti az említett irányelv 2. cikkének a) pontjában említett hatások egyikét. Ilyen ideiglenes engedélyt legfeljebb négyéves időtartamra lehet adni.

(3) Ezen adalékanyag használatát az 1411/1999/EK bizottsági rendelet [3] már engedélyezte malacok, valamint az 1636/1999/EK bizottsági rendelet [4] hízóborjúk és brojlercsirkék esetében.

(4) Új adatokat nyújtottak be a brojlerpulykák esetében történő felhasználásra való kiterjesztésre vonatkozó kérelem alátámasztására.

(5) Az e rendelet mellékletében meghatározott mikroorganizmussal kapcsolatban beadott engedélykérelem értékelése megállapítja, hogy a 70/254/EGK irányelv 9e. cikkének (1) bekezdésében említett feltételek teljesülnek.

(6) A mellékletben megjelölt Enterococcus faecium használatát ezért négyéves időtartamra ideiglenes jelleggel engedélyezni kell, valamint azt fel kell venni az engedélyezett takarmány-adalékanyagok listájának negyedik fejezetébe.

(7) A takarmányozási tudományos bizottság kedvező véleményt adott az Enterococcus faecium felhasználásának biztonságáról, amelyet pulyka-takarmányokban való felhasználásra szánnak az e rendelet mellékletében meghatározott feltételekkel.

(8) A kérelem értékelése azt mutatja, hogy bizonyos eljárásokra van szükség annak érdekében, hogy a munkavállalókat megvédjék a mellékletben ismertetett adalékanyag bizonyos hatásaitól. Azonban ezt a védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv [5] alkalmazásával kell biztosítani.

(9) Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A RENDELETET:

1. cikk

Az e rendelet mellékletében említett, a "mikroorganizmusok" csoportjába tartozó adalékanyag takarmány-adalékanyagként történő alkalmazása az említett mellékletben meghatározott feltételekkel engedélyezett.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. október 14-én.

a Bizottság részéről

David Byrne

a Bizottság tagja

[1] HL L 22., 2003.1.25., 28. o.

[2] HL L 270., 1970.12.14., 1. o.

[3] HL L 164., 1999. 6.30., 56. o.

[4] HL L 194., 1999.7.27., 17. o.

[5] HL L 183., 1989.6.29., 1. o.

--------------------------------------------------

MELLÉKLET

"Szám (vagy EK-szám) | Adalékanyag | Kémiai képlet, leírás | Állatfaj vagy -kategória | Legnagyobb megengedhető életkor | Legkisebb megengedhető tartalom | Legnagyobb megengedhető tartalom | Egyéb rendelkezések | Engedélyezés időtartama |

CFU/kg a teljes értékű takarmányban | CFU/kg a teljes értékű takarmányban |

Mikroorganizmus

13. | Enterococcus faecium DSM 10 663/NCIMB 10 415 | Enterococcus faeciumkészítmény, amely legalább a következőket tartalmazza: por és granulált formában:3,5×1010 CFU/adalékanyag-grammbevont formában:2,0×1010 CFU/adalékanyag-grammfolyékony formában:1×1010 CFU/adalékanyag-ml | Brojlerpulyka | — | 1×107 | 1×109 | 1.Az adalékanyag és az előkeverék használati utasításában feltüntetendő a tárolási hőmérséklet, az eltarthatósági időtartam és a pelletálási stabilitás.2.A következő engedélyezett kokcidiosztatikumokat tartalmazó, összetett takarmányokban használható fel: diklazuril, lazalocid-nátrium, maduramicin-ammónium, monenzin-nátrium, halofuginon, robenidin. | 2003.10.18-tól 2007.10.18-ig" |

--------------------------------------------------